संगठन में पद लेकर बैठे नेताओं को नहीं मिलेगा टिकट! मुखिया की प्रेस कॉन्फ्रेंस में सो गए एक मंत्री
Rajasthan Bureaucracy Politics Unheard Stories राजनीति में खूब धमाल मचा रही लाल डायरी पर जांच एजेंसियों के दिल्ली में बैठे बॉस एक्टिव हो चुके हैं
लाल डायरी ने राज्य की राजधानी से लेकर देश की राजधानी तक हलचल मचा दी है। राजनीति में खूब धमाल मचा रही लाल डायरी पर जांच एजेंसियों के दिल्ली में बैठे बॉस एक्टिव हो चुके हैं। एक केंद्रीय जांच एजेंसी के बड़े अफसर के पास दिल्ली से बॉस का फोन आने की चर्चा है।
दिल्ली ने लाल डायरी पर पूरा ब्यौरा और आगे के एक्शन तक के आदेश दे दिए। जांच एजेंसी ने पड़ताल के बाद इसे पॉलिटिकल मुद्दा बताकर जवाब भेज दिया। अब केंद्र से कभी भी दोबारा फरमान आ सकता है। लाल डायरी की लीगल वैलिडिटी पर खूब माथा पच्ची की जा रही है। जरा सी गुंजाइश पर हलचल होना तय है। जिस नेता के घर से इनकम टैक्स ने दूसरी डायरियां जब्त की थीं, वे भी केंद्रीय एजेंसियों के रडार पर बताए जा रहे हैं।
मंत्री को रास नहीं आया चर्चित आईएएस का पॉलिटिकल आइडिया
राजनेता कभी अफसर को हावी नहीं होना देता, लेकिन ये हर किसी नेता के बस की बात भी नहीं है। अरबी घोड़े और सवार का उदाहरण भी दिया जाता है, जिसमें सवार अनाड़ी होने पर घोड़ा नीचे गिरा देता है। सत्ता के गलियरों में एक चर्चित आईएएस ने पिछले दिनों विभाग से जुड़े कामों और योजनाओं पर मंत्री से चर्चा की।
देसी तरीके से सेहत को ठीक करने वाले विभाग में बजट का टोटा ही रहता है। आदत के मुताबिक अफसर ने मंत्री को एक से बढ़कर एक आइडिया देने शुरू कर दिए। तर्क दिया कि इस प्लानिंग के हिसाब से काम करने पर पॉलिटिकल फायदा भी हो सकता है।
मंत्री भी दुनिया देख चुके हैं, छूटते ही अफसर को सचेत कर दिया कि जैसे चलता आया है वैसे ही चलने दीजिए। आपके पुराने रिकॉर्ड के हिसाब से ऐसे आइडिया सियासी सेहत के लिए हानिकारक होते हैं। मंत्री का जवाब सुनकर अफसर भी समझ गए कि दाल गलने वाली नहीं है। अफसर हाल ही पश्चिमी राजस्थान में लंबा अरसा बिताकर फिर सचिवालय लौटे हैं।
राष्ट्रीय अध्यक्ष की एक घोषणा ने बढ़ा दी बड़े नेताओं की टेंशन
विपक्षी पार्टी में बड़े नेताओं के चुनावी दौरे शुरू हो चुके हैं। पिछले दिनों विपक्षी पार्टी के राष्ट्रीय अध्यक्ष के दौरे ने संगठन में पद लेकर बैठे चुनाव लड़ने के इच्छुक नेताओं की टेंशन बढ़ा दी है। राष्ट्रीय अध्यक्ष ने संगठन में पद लेकर बैठे नेताओं को फील्ड और संगठन की मजबूती पर ध्यान देने के लिए काम करने की सलाह तो दी ही, साथ ही यह भी हिदायत दी कि चुनाव लड़ने की मत सोचना।
संगठन में पद लेकर बैठे नेता चुनाव लड़वाएं, खुद लड़े नहीं। बस इस एक लाइन ने कई नेताओं के अरमानों पर पानी फेर दिया है। अब चुनाव से पहले कई फार्मूले बनेंगे और बिगड़ेंगे, लेकिन अध्यक्ष ने कहा है तो सोच समझकर ही कहा होगा। ऐसा होता है तो कई दिग्गज संकट में आएंगे।
पूर्व मुखिया के लिए राजधानी में महिला सम्मेलन
प्रदेश की पूर्व मुखिया की पिछले दिनों हाड़ौती में की गई सभा ने खूब सियासी चर्चाएं बटोरीं। अब उनके समर्थक राजधानी में महिला सम्मेलन करने की तैयारी कर रहे हैं। सम्मेलन के लिए कोर टीम के लोग फील्ड में जुट गए हैं। पूर्व मुखिया के विरोधी और समर्थक दोनों ही इस सम्मेलन को लेकर एक्टिव होने लगे हैं।
विपक्षी पार्टी में चल रहे कंफ्यूजन के बीच पूर्व मुखिया के लिए करवाए जा रहे महिला सम्मेलन ने चेहरों की चर्चाएं जरूर छेड़ दी हैं। राजधानी में पूर्व मुखिया के बड़े सम्मेलन के पीछे छिपे सियासी मैसेज को उनके समर्थक और विरोधी भी बखूबी समझ रहे हैं।
बिन दफ्तर के अफसर और वर्क फ्रोम होम
प्रदेश के सबसे सुप्रीम ऑफिस में कई बार अफसरों के लिए हालत असहज हो जाते हैं। यहां अफसर ज्यादा और कमरे कम हैं। पिछले दिनों कुछ अफसर प्रमोट होकर आईएएस बन गए। पोस्टिंग सचिवालय में मिल गई। अब पद मिल गया लेकिन तीन अफसरों को कमरे नहीं मिले।
दो अफसरों की हालत यह है कि वे अब भी वर्क फ्रोम होम हैं। घर पर फाइलें निपटा रहे हैं। एक अफसर अपने विभाग से जुड़ी बिल्डिंग में बाहर बैठ रहे हैंं। जब तक नई बिल्डिंग नहीं बनती तब तक अफसरों को कमरे मिलने में दिक्कत दूर नहीं होने वाली। नई बिल्डिंग तो बनती सी ही बनेगी।
विपक्षी पार्टी के नेताओं से क्यों मिले एक बोर्ड अध्यक्ष?
ब्यूरोक्रेसी से सियासत में जाने का पुराना ट्रेंड रहा है। प्रदेश के एक बोर्ड के मुखिया भी विधानसभा चुनाव लड़ना चाहते हैं। विधानसभा क्षेत्र भी देख रखा है। इस बार टिकट के लिए पूरा जोर लगा रखा है। बोर्ड अध्यक्ष सत्ता वाली पार्टी के दिग्गज नेताओं के चहेते तो हैं ही विपक्ष में भी संपर्क कम नहीं हैं। पुलिस की नौकरी से राजनीतिक नियुक्ति और फिर राजनीति का रास्ता साफ करने की जुगत शुरू हो चुकी है।
पिछले दिनों उनकी विपक्षी पार्टी के प्रदेश मुखिया, पूर्व प्रदेश मुखिया और एक राज्यसभा सांसद से मिलने की खूब चर्चाएं हो रही हैं। इस तरह की मुलाकातें कोई असाधारण बात नहीं है, बोर्ड से जुड़े मुद्दों पर भी बात हो सकती है लेकिन इसके सियासी मायनों की चर्चा शुरू हो गई है। सियासी पंडित इसे प्लान बी से जोड़कर देख रहे हैं।
मुखिया की प्रेस कॉन्फ्रेंस के बीच संकट मोचक मंत्री के खर्राटे
प्रदेश के मुखिया के संकट मोचक माने जाने वाले मंत्रीजी के हर तरफ जलवे हैं। दिमाग कितना भी तेज हो लेकिन उम्र और स्वास्थ्य की सीमा होती है। पिछले दिनों प्रदेश के मुखिया अपनी उपलब्धियां बता रहे थे,उधर उनके पास ही बैठे संकट मोचक मंत्रीजी नींद निकाल रहे थे। इस जेस्चर पर लोगों की अलग अलग राय हो सकती है, लेकिन सरकार की उपलब्धियों के बखान के वक्त नंबर टू सो जाए तो इसे क्या कहा जाए?
इलेस्ट्रेशन : संजय डिमरी
एंकर: राहुल बंसल
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
मंत्री और महिला नेता में क्या समझौता हुआ?:रसूखदार नेता के आगे मंत्री नतमस्तक, जूनियर मंत्री की हाईकमान तक शिकायत